Amerikada tahsil olish haqida forum
Xorijiy talabalar viza olish va o’qish uchun yordam turlari haqida so’radi. Amerikada o’qimoqchi bo’lgan chet ellik yoshlar uchun maxsus ko'rsatuv.
Universitet prorektori Duglas Shoning aytishicha, Amerika ilm dargohlarining eshiklari barcha uchun ochiq. “Jorj Vashington universiteti xalqaro talabalar sonini oshirishni ko’zlamoqda”, - dedi u. Yoshlar Amerika universitetlarida ta’lim olish qanchaga tushishi bilan ham qiziqdi. Xyuston ijtimoiy kollejida talabalarga xizmat ko’rsatish idorasi direktori Byanka Shonbergning aytishicha, o’qishni avval ikki yillik ijtimoiy kollejlardan boshlagan ma’qul. “Chunki to’rt yillik universitetlarda ham dastlabki ikki yil umumiy kurslar o’tiladi, buni ancha arzon bo’lgan ijtimoiy kollejlarda ham o’qisa bo’ladi”, - deydi u. Bo’lajak talabalar moliyaviy yordam imkoniyatlari haqida ham so’radi. Mutaxassislarning ta’kidlashicha, xorijiy studentlar AQSh davlat kreditlarini ololmaydi, ammo, dedi Brigem Yang (Brigham Young) universiteti vakili Sem Braun, ular uchun boshqa imkoniyatlar bor. “Ba’zida muayyan bir ta’lim dasturi orqali stipendiya yoki moliyaviy yordam taklif etiladi. Masalan, agar universitetda hisobchilikka o’qiyotgan bo’lsangiz, hisobchilik dasturi grantlar berishi mumkin. Bundan tashqari, korporatsiyalar, turli tashkilotlardan ham yordam olsa bo’ladi”, - deydi u. “Amerika Ovozi” 90 daqiqalik tadbirni to’g’ridan-to’g’ri yoritgan, uni internet orqali tomosha qilishingiz mumkin.